Sporazum O RAZVODU BRAKA , VRŠENjU RODITELjSKOG PRAVA I Deobi Zajedničke Imovine zaključen 25. februara 2007. godine u Somboru između Petra Pavića , od oca Milomira iz Sombora , ul. Petra Velebita 91 , s jedne strane , i Zorice Pavić , rođ. Nađ , od oca Lazara , iz Sombora , ul. Petra Velebita 91 , u svoje ime i kao zakonski zastupnik mal. Klare Pavić , s druge strane , koji su sporazumno odlučili da razvedu svoj brak , pa su u cilju uređenja međusobnih ličnih i imovinskih odnosa , kao i vršenja roditeljskog prava i izdržavanja svoga zajedničkog maloletnog deteta Klare PAVIĆ , rođene 30. marta 2000. godine , vodeći računa o najboljem interesu deteta , u skladu sa čl. 40. i 179. Porodičnog zakona Srbije , sporazumeli se sledeće :
Sporazumni razvod braka
Član 1.
Petar Pavić i Zorica Pavić izjavljuju da su rešeni da svoj brak zaključen 27. novembra 1994. godine u Somboru , opština Sombor , gde je isti i uveden u MKV pod tekućim brojem 341 za godinu 1994. , sporazumno razvedu pred nadležnim sudom u Somboru i u tom cilju su imenovali i ovlastili svoje punomoćnike .
Vršenje roditeljskog prava i izdržavanje deteta
Član 2.
Petar Pavić i Zorica Pavić su se saglasili da njihovo zajedničko maloletno dete Klara Pavić , rođena 30. marta 2000. godine , bude povereno na čuvanje i vaspitanje majci Zorici Pavić , s obzirom da je dete već od ranije živelo s majkom zbog očevog radnog boravka u inostranstvu .
Član 3.
Zorica Pavić izjavljuje da će omogućiti ocu mal. Klare da uvek kad želi može videti dete i provoditi određeni deo vremena s detetom , uključujući i pravo oca da sa detetom provodi tri sedmice odmora godišnje u Srbiji ili inostranstvu i u dane kada on boravi u Srbiji , a po prethodnoj najavi majci deteta .
Majka deteta se obavezuje da obezbedi urednu individualnu putnu ispravu za mal. Klaru , i u dogovoru sa ocem druga dokumenta potrebna za boravak deteta sa ocem u inostranstvu radi korišćenja godišnjeg odmora .
Član 4.
Roditelji Petar Pavić i Zorica Pavić se obavezuju da , srazmerno mogućnostima oba zaposlena roditelja , doprinose izdržavanju svoga deteta mal. Klare Pavić , s tim što će novčani doprinos oca Petra za izdržavanje deteta biti mesečno 500 EUR , koji iznos će on mesečno isplaćivati na tekući račun , odnosno na ruke Zorice Pavić , i to od 1. do 5-tog u mesecu za tekući mesec .
Uređenje imovinskih odnosa
Član 5.
Petar Pavić i Zorica Pavić konstatuju da su toku trajanja braka zajednički stekli sledeću imovinu :
1 ) pravo susvojine na trosobnom stanu , označen brojem 17 , na IV spratu , površine 66,55 kvm , u objektu 1 , lamela B , u naselju Kalem , ul. Petra Velebita 91 , kupljen Ugovorom o kupoprodaji nepokretnosti zaključenim između Stanić Janka , kao prodavca , i Pavić Petra sa ½ dela i Pavić Zorice sa ½ dela , kao kupaca , overen od strane Opštinskog suda u Somboru pod I / 2-Ov. br. 73/2002 dana 31. februara 2002. godine ;
2 ) pravo svojine na garsonjeri , označena brojem 53 , u potkrovlju stambene zgrade u ul. Radnička 34 u Somboru , površine 27 kvm , kupljena Ugovorom o kupoprodaji nepokretnosti zaključenim između Šerc Ludviga , kao prodavca , i Pavić Zorice , kao kupca , overen od strane Opštinskog suda u Somboru pod I / 3-Ov. br. 4891/2005 ;
3 ) pravo svojine na zajedničkim novčanim sredstvima - ušteđevini u iznosu od 11.700 Eur
4 ) pravo svojine na pokretnim stvarima - predmetima domaćinstva u stanu u kome žive Zorica Pavić i maloletna Klara Pavić , u ul. Petra Velebita br. 91 u Somboru , koji je u toku juna i jula 2006. godine kompletno renoviran i opremljen ulaganjem oko 33.000 EUR , kada je u stanu izmenjena unutrašnja i spoljna pvc stolarija i vodovodna instalacija , renovirana kupatila , ugrađena kuhinja i stan namešten , tako da se u stanu nalazi : nova bela tehnika - mašina za posuđe Candy , mašina za veš Candy , električni šporet inoks sa ravnom pločom Gorenje , frižider inoks kombinovani Samsung , zatim , kućni bioskop Panasonik , televizor Panasonik , nov nameštaj komoda , klub sto , i 4 ugradna plakara , kožna garnitura trosed , dvosed i fotelja , kao i druge stvari pokućstva
Član 6.
Petar Pavić i Zorica Pavić saglasno konstatuju da imovina navedena u članu 5. ovog Sporazuma predstavlja njihovu zajedničku imovinu stečenu zajedničkim radom i sredstvima tokom trajanja bračne zajednice , te da su im udeli u sticanju te imovine podjednaki .
Saglasno tome , oni su se sporazumeli da svoju zajedničku imovinu navedenu u članu 5. ovog Sporazuma , podele na sledeći način :
1 ) trosobni stan , označen brojem 17 , na IV spratu , površine 66,55 kvm , u objektu 1 , lamela B , u naselju Kalem , ul. Petra Velebita 91 , na osnovu Ugovora o kupoprodaji nepokretnosti zaključenim dana 31. februara 2002. godine , predstavlja njihovu susvojinu sa po ½ idealnog dela , te kako su ugovorne strane saglasne da su im udeli u sticanju zajedničke imovine podjednaki , oni ne diraju u stečena prava na ovom stanu i svako od njih ostaje suvlasnik sa po ½ idealnog dela ;
2 ) garsonjera , označena brojem 53 , u potkrovlju stambene zgrade u ul. Radnička 34 u Somboru , površine 27 kvm , kupljena Ugovorom o kupoprodaji nepokretnosti zaključenim između Šerc Ludviga , kao prodavca , i Pavić Zorice , kao kupca , overenim od strane Opštinskog suda u Somboru pod I / 3-Ov. br. 4891/2005 , na osnovu ovog sporazuma o deobi bračne tekovine pripada u isključivu svojinu Petru Paviću ;
3 ) zajednička novčana sredstva u iznosu od 11.700 Eur , pripadaju u isključivu svojinu Zorici Pavić , u čijoj državini se već nalaze ;
4 ) pokretne stvari domaćinstva navedene u članu 5. tač. 4 ) ovog ugovora pripadaju u isključivu svojinu Zorici Pavić .
Član 7.
Petar Pavić i Zorica Pavić su se saglasili da pored redovnog izdržavanja , srazmerno svojim mogućnostima dodatno materijalno stimulišu obrazovanje svog mal. deteta Klare Pavić ( kursevi stranih jezika , muzička škola i sl. ) , do završetka njenog redovnog školovanja , za koje svrhe će Petar Pavić izdvojiti sredstva zakupnine od stana navedenog u članu 6. stav 2. tač. 2 ) ovog Sporazuma , koji je po ovom Sporazumu pripao njemu u svojinu , dok ga bude izdavao .
Petar Pavić se obavezuje da Zorici Pavić za kupovinu automobila isplati novčani iznos od 3.300 EUR .
Član 8.
Zorica Pavić je saglasna , da bez njene dodatne saglasnosti , Petar Pavić može u javnim knjigama o evidenciji nepokretnosti upisati na svoje ime pravo svojine , kao jedini vlasnik , na celom stanu navedenom u članu 6 , stav 2. tač. 2 ) ovog Sporazuma .
Član 9.
Ovaj sporazum je izraz zajedničke volje Petra Pavića i Zorice Pavić , ustanovljen u interesu njihovog zajedničkog deteta i održanja odnosa deteta sa oba roditelja , i oni će ga se u svemu pridržavati , a u slučaju da bilo ko od njih odstupi od istoga - primeniće se odredbe Porodičnog zakona .
_____________________ ______________________
Petar Pavić Zorica Pavić
JMBG 1012967173417 JMBG 707969715232
_________ / 2007
Potvrđuje se da su Petar Pavić iz Sombora i Zorica Pavić iz Sombora , danas pred ovim sudom svojeručno potpisali ovaj sporazum .
Identitet stranaka utvrđen je na osnovu njihovih ličnih karata .
Sudska taksa u visini od ___________ dinara naplaćena je prilikom overe .
Opštinski sud u Somboru
Sombor , ________________ Referent za overu ,